SET ปิดลบ 4 จุด วิตกสถานการณ์รัสเซีย-ยูเครน แนะจับตาประชุมเฟดพรุ่งนี้
SET ปิดลบ 4 จุด วิตกสถานการณ์รัสเซีย-ยูเครนรุนแรงขึ้น แนะจับตาประชุมเฟดพรุ่งนี้ แนวโน้มวันพรุ่งนี้อาจพักฐานหรืออาจอ่อนตัวลงได้ แต่ให้แนวรับไว้ที่ 1,675 จุด แนวต้าน 1,700 จุด
2 มี.ค. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยวันนี้แกว่งตัวลงตามตลาดหุ้นทั่วโลกวิตกสถานการณ์รัสเซีย-ยูเครนหลังประธานาธิบดีโจ ไบเดน ประกาศยืนข้างยูเครน แม้จะไม่ใช่การช่วยเหลือด้านกำลังทหาร แต่อาจเพิ่มมาตรการคว่ำบาตรรัสเซีย ขณะที่รัสเซียยังคงโจมตียูเครนอย่างต่อเนื่อง ทำให้ตลาดหุ้นทั่วโลก Panic ขณะเดียวกันอัตราผลตอบแทนพันธบัตรรัฐบาลสหรัฐ (Bond Yield) ปรับลงหลังเม็ดเงินไหลเข้าสินทรัพย์ปลอดภัย เป็น Sentiment เชิงลบต่อสินทรัพย์เสี่ยงและตลาดหุ้นไทย
โดยในช่วง 1-2 วันนี้คาดตลาดจะให้ความสนใจกับถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ที่จะแถลงต่อคณะกรรมาธิการการเงินประจำสภาผู้แทนราษฎรสหรัฐในวันที่ 2 มี.ค. และจะแถลงต่อคณะกรรมาธิการการธนาคารประจำวุฒิสภาในวันที่ 3 มี.ค.รวมถึงติดตามการประชุมเฟด ซึ่งมีโอกาสที่เฟดจะหยิบยกสถานการณ์ดรัสเซียและยูเครนมาพิจารณาในกรปรับขึ้นดอกเบี้ยตามที่ตลาดเคยคาดการณ์ไว้ในระดับ 0.25-0.50%
ทั้งนี้จากความไม่แน่นอนต่อสถานการณ์ระหว่างรัสเซียและยูเครน และการประชุมเฟด ทำให้ตลาดแกว่งตัวออกด้านข้าง อย่างไรก็ดี ตลาดหุ้นไทยอ่อนตัวลงน้อยกว่าตลาดอื่น ๆ เนื่องจากราคาน้ำมันพุ่งช่วยให้เกิดแรงซื้อกลุ่มพลังงานช่วยประคองตลาดไว้ได้ระดับหนึ่ง นำโดย PTTEP , BANPU แต่ sentiment เชิงลบทำให้ภาพรวมตลาดแกว่งตัว sideway-sideway down
สำหรับแนวโน้มวันพรุ่งนี้ ตลาดจับตาถ้อยแถลงประธานเฟด และสถานการณ์ในยูเครน คาดว่าตลาดคงพักฐานและอาจอ่อนตัวลงไปทดสอบระดับแนวรับของสัปดาห์นี้ที่ 1,660-1,670 จุดได้แ แต่ยังให้แนวรับพรุ่งนี้ที่ 1,675 จุด แนวต้าน 1,700 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 8,955.05 ล้านบาท ปิดที่ 149.50 บาท เพิ่มขึ้น 12.00 บาท
BANPU มูลค่าการซื้อขาย 7,090.56 ล้านบาท ปิดที่ 12.10 บาท เพิ่มขึ้น 0.80 บาท
KBANK มูลค่าการซื้อขาย 4,623.17 ล้านบาท ปิดที่ 160.50 บาท ลดลง 2.50 บาท
PTT มูลค่าการซื้อขาย 4,010.18 ล้านบาท ปิดที่ 39.75 บาท เพิ่มขึ้น 0.75 บาท
BBL มูลค่าการซื้อขาย 3,528.07 ล้านบาท ปิดที่ 134.50 บาท ลดลง 2.50 บาท